ΚΑΝΟΝΙΣΜΟΣ (ΕΟΚ) αριθ. 2138/92 ΤΟΥ ΣΥΜΒΟΥΛΙΟΥ της 23ης Ιουλίου 1992 για την τροποποίηση του κανονισμού (ΕΟΚ) αριθ. 1411/71 που θεσπίζει συμπληρωματικούς κανόνες για την κοινή οργάνωση στον τομέα του γάλακτος και των γαλακτοκομικών προϊόντων όσον αφορά το γάλα που προορίζεται για την ανθρώπινη κατανάλωση

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι βάσει του άρθρου 3 παράγραφος 5 του κανονισμού (ΕΟΚ) αριθ. 1411/71 (3), τα κράτη μέλη είναι υποχρεωμένα, σε ό,τι αφορά το πλήρες γάλα που παρασκευάζεται και τίθεται σε εμπορία στο έδαφός τους, να επιλέγουν έναν από τους δύο τύπους που αναφέρονται στην παράγραφο 1 στοιχείο β) δεύτερη περίπτωση του εν λόγω άρθρου- ότι, σύμφωνα με τις παραγράφους 6 και 7 του ιδίου άρθρου, οι εμπορικές συναλλαγές πλήρους γάλακτος μεταξύ δύο κρατών μελών τα οποία έχουν επιλέξει διαφορετικό τύπο υπόκεινται σε ορισμένους περιοριστικούς κανόνες-

ότι, λαμβανομένης υπόψη της πορείας της κατανάλωσης και των ενδοκοινοτικών συναλλαγών των διαφόρων κατηγοριών γάλακτος προς πόσιν, αφενός, και της κατάργησης των εμποδίων υγειονομικής φύσεως για την ελεύθερη διακίνηση αυτών των προϊόντων, αφετέρου, κρίνεται σκόπιμο να εξαλειφθεί κάθε περιορισμός στις ενδοκοινοτικές συναλλαγές που είναι αποτέλεσμα της εφαρμογής του υπόψη κανονισμού- ότι, θα πρέπει να επιτευχθεί αυτός ο στόχος με τήρηση των συνήθων πρακτικών παρασκευής και διανομής πλήρους γάλακτος στα διάφορα κράτη μέλη- ότι θα πρέπει, ως εκ τούτου, να επιτραπεί η παρασκευή και η εμπορία των εν λόγω δύο τύπων πλήρους γάλακτος στο έδαφος κάθε κράτους υπό εμπορικές ονομασίες αρκετά ακριβείς ώστε να πληροφορούν τον καταναλωτή για την πραγματική φύση αυτών των προϊόντων- ότι, προκειμένου να αποφεύγονται στρεβλώσεις στην αγορά, είναι συνεπώς απαραίτητο να προσαρμοσθεί αναλόγως η απαίτηση σχετικά με τις ελάχιστες τιμές περιεκτικότητας του μη τυποποιημένου πλήρους γάλακτος σε λιπαρές ουσίες-

ότι, το άρθρο 6 παράγραφος 3 προβλέπει τη δυνατότητα παρεκκλίσεων από το κατώτατο όριο περιεκτικότητας σε λιπαρές ουσίες 3,50 % που ορίζεται για το τυποποιημένο πλήρες γάλα- ότι, σύμφωνα με αυτή τη διάταξη, το πλήρες γάλα που καλύπτεται από αυτή την παρέκκλιση πρέπει να διατίθεται στο εμπόριο μόνο στην περιοχή όπου παρασκευάστηκε- ότι, θα πρέπει να τροποποιηθεί η εν λόγω παράγραφος ώστε να εξαλειφθούν τα δημιουργούμενα από αυτήν εμπόδια στην ελεύθερη κυκλοφορία των εμπορευμάτων, και να ληφθούν υπόψη οι δυσχέρειες που ενδέχεται να ανακύψουν από την επιβολή του 3,50 % ως κατώτατου ορίου περιεκτικότητας του μη τυποποιημένου γάλακτος σε λιπαρές ουσίες- ότι είναι σκόπιμο να ελέγχεται τακτικά τα βάσιμο των ζητούμενων παρεκκλίσεων και οι συνέπειες της εφαρμογής τους-

ότι βάσει του άρθρου 6 παράγραφος 2 του ανωτέρω κανονισμού, τα κράτη μέλη δύνανται να προβλέψουν μια επιπλέον κατηγορία πλήρους γάλακτος την περιεκτικότητα του οποίου σε λιπαρές ουσίες θα καθορίζουν τα ίδια σε ποσοστό 3,80 % τουλάχιστον- ότι, λαμβανομένων υπόψη των προτεινόμενων τροποποιήσεων του καθεστώτος που ισχύει για το πλήρες γάλα και προκειμένου να καταστεί προφανής ο ξεχωριστός χαρακτήρας της εν λόγω επιπλέον κατηγορίας, κρίνεται σκόπιμο να αυξηθεί αυτό το ελάχιστο ποσοστό περιεκτικότητας σε λιπαρές ουσίες-

ότι βάσει του άρθρου 25 παράγραφος 1 του κανονισμού (ΕΟΚ) αριθ. 804/68 (4), ένα κράτος μέλος μπορεί να εξουσιοδοτείται να παρέχει σε μια οργάνωση παραγωγών το αποκλειστικό δικαίωμα να αγοράζει από τους παραγωγούς που είναι εγκατεστημένοι στην εν λόγω περιφέρεια το γάλα που αυτοί παράγουν και διαθέτουν προς πώληση στη φυσική του κατάσταση- ότι θα πρέπει για διευκρινιστικούς λόγους, το επεξεργασμένο πλήρες γάλα να εξομοιώνεται με το μη επεξεργασμένο σε ό,τι αφορά την εφαρμογή της ανωτέρω διάταξης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1411/71 τροποποιείται ως εξής:

1. Το άρθρο 3 τροποποιείται ως εξής:

α) στην παράγραφο 1 στοιχείο β) δεύτερη περίπτωση το ποσοστό "3,00 %" αντικαθίσταται από το ποσοστό "3,50 %"-

β) στην παράγραφο 2 προστίθεται το ακόλουθο εδάφιο:

"Όσον αφορά το πλήρες γάλα η ονομασία πρέπει να συνοδεύεται από λεπτομερέστερη περιγραφή ώστε να πληροφορείται ο αγοραστής κατά πόσον έχει υποστεί τυποποίηση ή όχι, σε όλες τις περιπτώσεις όπου η παράλειψη αυτής της πληροφορίας θα μπορούσε να δημιουργήσει σύγχυση στο νου του αγοραστή."-

γ) οι παράγραφοι 5 έως 8 διαγράφονται.

2. Το άρθρο 6 τροποποιείται ως εξής:

α) στην παράγραφο 2, το ποσοστό "3,80 %" αντικαθίσταται από το ποσοστό "4,00 %"-

β) η παράγραφος 3 αντικαθίσταται από το ακόλουθο κείμενο:

"3. Για τις περιοχές όπου η φυσική περιεκτικότητα του γάλακτος σε λιπαρές ουσίες δεν φθάνει το 3,50 %, τα κράτη μέλη μπορούν να επιτρέπουν, κατά παρέκκλιση του άρθρου 3 παράγραφος 1 στοιχείο β) δεύτερη περίπτωση, να πωλείται ως "πλήρες γάλα" το γάλα που παράγεται σε αυτές τις περιοχές. Ωστόσο, αυτό το γάλα πρέπει να μην έχει υποστεί αποκορύφωση και να περιέχει τουλάχιστον 3,20 % λιπαρές ουσίες. Αυτές οι παρεκκλίσεις, μπορούν να χορηγούνται για χρονικό διάστημα, μέχρι ένα έτος κάθε φορά, κατόπιν αιτήσεως των κρατών μελών, με τη διαδικασία που ορίζεται στο άρθρο 30 του κανονισμού (ΕΟΚ) αριθ. 804/68, λαμβάνοντας ιδίως υπόψη την κατάσταση της αγοράς γάλακτος στην εν λόγω περιοχή, τα συμφέροντα των καταναλωτών, και τις πιθανές επιπτώσεις στο εμπόριο πλήρους γάλακτος μεταξύ κρατών μελών."-

γ) προστίθεται η ακόλουθη παράγραφος:

"6. Για τους σκοπούς της εφαρμογής του άρθρου 25 παράγραφος 1 του κανονισμού (ΕΟΚ) αριθ. 804/68, το τυποποιημένο πλήρες γάλα θεωρείται μη επεξεργασμένο γάλα."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 1992. Για το Συμβούλιο

Ο Πρόεδρος

John COPE

(1) ΕΕ αριθ. C 320 της 11. 12. 1991, σ. 9. (2) ΕΕ αριθ. C 150 της 15. 6. 1992. (3) ΕΕ αριθ. L 148 της 3. 7. 1971, σ. 4. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 222/88 (ΕΕ αριθ. L 28 της 1. 2. 1988, σ. 1). (4) ΕΕ αριθ. L 148 της 28. 6. 1968, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 816/92 (ΕΕ αριθ. L 86 της 1. 4. 1992, σ. 83).